《先师移龛日忽已三周晨兴作供感叹有述》
明代·王世贞

昔在岁庚辰，仲冬月二吉。于时自徐墓，少女风转疾。

冒雨扶师龛，仓皇以身衵。密羃无际云，熹微露隙日。

倏尔四垂净，荧然一星出。千旌斗缤沓，万户奏芬苾。

师龛既已奠，余亦宁耳室。虽谢衾枕殢，而多笔研役。

厌事事转多，问心心或轶。良友多中溃，竖子时见嫉。

三载俄已周，所得无一实。夜雪射晶荧，晨霞吐鲜霱。

彷佛灵驾过，能无内惭怵。更矢蹈海言，仰希出世术。

将从咫尺地，泛扫万缘毕。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。